Thisted FC, der spiller i 2. division, har sikret sig forsvarsspilleren Jeppe Svenningsen på en tre-årig kontrakt. Det oplyser klubben søndag på sin hjemmeside . 26-årige Jeppe Svenningsen har i foråret været anfører for Vendsyssel FF, som han var med til at sikre overlevelse i 1. division. Nu skifter han en række ned for at vende tilbage til Thisted, som han også spillede for fra 2014 til 2018. - Det bliver dejligt at komme hjem. Det var været en god tid i Vendsyssel, hvor jeg fik muligheden for at opleve en fuldtidssetup. Men nu kan jeg også mærke, at det er det helt rigtige at vende hjem til Thisted igen, siger Jeppe Svenningsen om klubskiftet. - Et spændende projekt Jeppe Svenningsen har tidligere været med til at spille Thisted FC op i 1. division, og det tror han, kan lykkes igen. - Jeg synes, at projektet i Thisted FC ser utrolig spændende ud, hvor der er en masse unge spillere at finde. Jeg har oplevet en masse ting i de seneste år i Vendsyssel FF, oplevelser og erfaringer jeg glæder mig til at tage med mig til Thisted FC, siger Jeppe Svenningsen. Den 26-årige forsvarsspiller, som er opvokset på Mors, har som ungdomsspiller været omkring Superliga-klubben AC Horsens. I Thisted FC glæder de sig til at få Jeppe Svenningsen tilbage til Thy. - Jeppe er en leder på banen, og en meget verbal en af slagen, hvilket vi ser enormt meget frem til at få integreret i vores trup. Jeppe har prøvet meget i de seneste år i Vendsyssel og den erfaring han medbringer bliver enormt værdifuld for en ung trup som vores, siger cheftræner Bo Thomsen.

Referat:
Vendsyssel FF må sige farvel til anfører Jeppe Svenningsen, der skifter til Thisted FC.